Անվան այլ կիրառումների համար տե՛ս՝ Հայոց ցեղասպանության հուշարձան (այլ կիրառումներ)

**«Հիշողության լապտերներ»** (ֆր.՝ Les réverbères de la mémoire), հայոց ցեղասպանության զոհերին նվիրված հուշարձան Շվեյցարիայի Ժնև քաղաքում։ Տեղակայված է Ազգերի պալատից (ՄԱԿ-ի կենտրոնակայանը Ժնևում) ոչ հեռու՝ Թրամբլեյ զբոսայգում։

Պատմություն
-----------

2004 թվականին շվեյցարահայ համայնքը դիմել է Ժնևի քաղաքային խորհրդին՝ Հայոց ցեղասպանության իննսունամյա տարելիցի կապակցությամբ Ժնևում հուշակոթող տեղադրելու խնդրանքով։ Քաղաքային խորհուրդը 2008 թվականին միաձայն որոշում է կայացրել հուշակոթողը կառուցելու մասին։ Հայտարարված մրցույթի արդյունքում ութ հոգուց բաղկացած ժյուրին միաձայն մրցույթի հաղթող է ճանաչել ֆրանսահայ արվեստագետ Մելիք Օհանյանի ներկայացրած նախագիծը։

Հուշարձանը նվիրված է Հայոց Ցեղասպանության զոհերի հիշատակին։ Բացվել է 2018 թվականի ապրիլի 13-ին։ Բրոնզաձույլ հուշարձանը բաղկացած է 10 մետր բարձրությամբ արցունքի տեսք ունեցող 9 լապտերներից։

Շվեյցարիայի Ազգային խորհուրդը և Ժնև քաղաքն առանձին բանաձևով ճանաչել են Հայոց ցեղասպանությունը։ Նմանատիպ հուշարձան կառուցելու ծրագրերը նախատեսված են եղել վաղուց, սակայն բազմիցս հանդիպել են թուրքական հակազդեցությանն ու հետաձգվել են։ 2008 թվականին Ժնևը քվեարկել է Հայոց ցեղասպանության զոհերի հիշատակին նվիրված հուշարձան կառուցելու համար։ Շվեյցարիայի Ազգային խորհուրդը` պառլամենտի ստորին պալատը, 2003 թվականի դեկտեմբերի 16-ին ընդունել է մի բանաձև, որով ճանաչել է Հայոց ցեղասպանությունը։ Շվեյցարիայում գործում է նաև Հայոց ցեղասպանության ժխտումը քրեականացնող օրենք` հակառակ ծայրահեղ աջակողմյանների ներկայացուցիչներից մեկի կողմից օրենքը մեղմացնելու (ցեղասպանության սահմանումը փոխելու) խորհրդարանին ուղղված հայցի։

Բացման արարողությանը ներկա են գտնվել Շվեյցարիայում ՀՀ դեսպան Շառլ Ազնավուրը, Ժնևի քաղաքապետ Ռեմի Պագանին, Ժնևի 2014-2015 թվականներին քաղաքապետ, մշակութային հարցերով փոխքաղաքապետ Սամի Կանաանը, Ժնևի Հանրապետության և կանտրոնի պետական խորհրդի անդամ Անտոնիո Օջերսը, ՄԱԿ-ի Ժնևյան գրասենյակի գլխավոր տնօրենի տեղակալը, Ժնևում հավատարմագրված դեսպաններ, Շվեյցարիայի դաշնային խորհրդարանի պատգամավորներ, Ժնևի Հանրապետության օրենսդիր մեծ պալատի անդամներ, Ժնևի քաղաքային խորհրդի անդամներ, լրագրողներ, հայ համայնքի ներկայացուցիչներ։

|  |  |  |
| --- | --- | --- |
|  | Սա մի հուշարձան է, որը մեզ ասում է՝ պետք է, որ նման բան այլևս երբեք չկրկնվի։- Շառլ Ազնավուր |  |


|  |  |  |
| --- | --- | --- |
|  | Այս հուշարձանի գաղափարն այն է, որ չկա մեկ միասնական կետ, որտեղ այն կանգնեցված լինի, սակայն այդ կարևոր կետը հենց դիտորդն է, այցելուն։ Այն նաև խորհրդանշում է սփյուռքը, որ տարածվել է տարբեր վայրերում, և լույս է սփռում այդ վայրերից։- Մելիք Օհանյան |  |

Հեղինակ
-------

* Մելիք Օհանյան

Պատկերասրահ
-----------

* 
* 
* 
* 
* 
*

Ծանոթագրություններ
------------------

1. ↑  Long-delayed, disputed Armenian memorial unveiled in Geneva
2. ↑  Long-delayed, disputed Armenian memorial unveiled in Geneva
3. ↑  Ժնեւում Հայոց ցեղասպանության զոհերին նվիրված հուշարձան է բացվել
4. ↑  Ժնևում բացվել է Հայոց ցեղասպանության զոհերին նվիրված «Հիշողության լապտերներ» հուշարձանը. ներկա է եղել Ազնավուրը
5. ↑  Ժնևում կբացվեն Հայոց ցեղասպանության զոհերի հիշատակին նվիրված «Հիշողության լապտերները»

Արտաքին հղումներ
----------------

* Switzerland: Armenian genocide monument unveiled in Geneva